এসএসসি মামলা বুধবার ডিভিশন বেঞ্চে

কলকাতা: কলকাতা হাইকোর্টের ডিভিশন বেঞ্চে স্কুল সার্ভিস কমিশনের গ্রুপ ডি-র (SSC Group D Recruitment case)  নিয়োগ সংক্রান্ত দুর্নীতি মামলার শুনানি বুধবার। নিয়োগ সংক্রান্ত সিঙ্গল বেঞ্চের রায়কে চ্যালেঞ্জ করে মঙ্গলবারই ডিভিশন বেঞ্চের দ্বারস্থ হয় এসএসসি। কিন্তু সিঙ্গল বেঞ্চের রায়ের প্রতিলিপি জমা দিতে পারেনি এসএসসি। সিঙ্গল বেঞ্চের (SSC Calcutta High Court) রায় অনুযায়ী, বুধবার বিকেলে সিবিআই মামলাটি অনুসন্ধানের দায়িত্ব নেবে। এসএসসি ও রাজ্যের আইনজীবী তার আগেই এই মামলার শুনানি করার আর্জি জানালে, বিচারপতি হরিশ ট্যান্ডনের ডিভিশন বেঞ্চ তাতে সম্মতি দেয়। ফলে, আগামিকাল, বুধবার সকাল ১০.৩০ এ বিচারপতি হরিশ ট্যান্ডন ও বিচারপতি রবীন্দ্রনাথ সামন্তর ডিভিশন বেঞ্চে এই মামলার শুনানি হবে।

কার সুপারিশে গ্রুপ ডি পদে ৫০০ জনের নিয়োগ হয়েছে, তা নিয়ে এসএসসি ও মধ্যশিক্ষা পর্ষদের চাপানউতরের জেরে সোমবার এক রায়ে সিবিআইকে (SSC CBI)  তা অনুসন্ধানের ভার দেন সিঙ্গল বেঞ্চের বিচারপতি অভিজিৎ গঙ্গোপাধ্যায়।মামলার রায়ে বিচারপতি জানিয়েছেন, এই নিয়োগ মামলার অনুসন্ধান করবেন সিবিআইয়ের ডিআইজি অথবা জয়েন্ট ডিরেক্টর পদমর্যাদার কোনও আধিকারিক। ২১ ডিসেম্বর মধ্যে অনুসন্ধান রিপোর্ট আদালতে জমা দিতে হবে সিবিআইকে।

আরও পড়ুন – ‘ত্রিপুরায় হিংসা হবে না’, আশ্বস্ত করলেন অমিত শাহ, স্বরাষ্ট্রমন্ত্রীর কথায় ভরসা নেই তৃণমূলের

মামলার প্রাথমিক অভিযোগ অনুযায়ী, ২৫ জনের নিয়োগ বেআইনি ভাবে সুপারিশের ভিত্তিতে হয়েছে। বৃহস্পতিবার শুনানির সময় আবেদনকারীর তরফে দাবি করা হয় সংখ্যাটা ২৫ নয়, ৫০০। যদিও চাকরির ক্ষেত্রে সুপারিশের অভিযোগ অস্বীকার করে এসএসসি কর্তৃপক্ষ। এ নিয়ে মাধ্যমিক বোর্ডের সঙ্গে চাপানউতোরের জেরে আদালত সিবিআইকে দিয়ে অনুসন্ধানের নির্দেশ দেয়।

সিঙ্গল বেঞ্চের রায়ে এসএসসি যে খুশি নয়, তা সোমবারই জানিয়েছিল। ডিভিশন বেঞ্চে যাওয়ার ইঙ্গিতও দেওয়া হয়েছিল। সেই মতোই তারা ডিভিশন বেঞ্চের দ্বারস্থ হয়েছে।