এসএসসি গ্রুপ ডি নিয়োগ মামলায় সিবিআই অনুসন্ধানের নির্দেশ হাইকোর্টের

কলকাতা: স্কুল সার্ভিস কমিশনের (এসএসসি) মাধ্যমে গ্রুপ ডি নিয়োগ (SSC Group D Recruitment case) সংক্রান্ত মামলায় সিবিআই অনুসন্ধানের নির্দেশ দিল কলকাতা হাইকোর্ট (SSC Calcutta High Court)। সোমবার বিচারপতি অভিজিৎ গঙ্গোপাধ্যায়ের সিঙ্গল বেঞ্চ সোমবার এই রায় দেয়। তিনি জানিয়েছেন, এই নিয়োগ মামলার অনুসন্ধান করবেন সিবিআইয়ের (SSC CBI) ডিআইজি অথবা জয়েন্ট ডিরেক্টর পদমর্যাদার কোনও আধিকারিক। ২১ ডিসেম্বর মধ্যে অনুসন্ধান করে আদালতে রিপোর্ট জমা দিতে হবে সিবিআইকে।

আবেদনকারীর অভিযোগ অনুযায়ী, ২৫ জনের নিয়োগ বেআইনি ভাবে হয়েছে। কিন্তু এই নিয়ে শুনানির সময় বৃহস্পতিবার অভিযোগ ওঠে সংখ্যাটা ২৫ নয়, ৫০০। অভিযোগকারীদের তরফেই তা সামনে আনা হয়।সোমবার এই মামলারই শুনানি ছিল হাইকোর্টে। সিবিআই দিয়ে অনুসন্ধানের ইঙ্গিত আগেই দিয়েছিলেন বিচারপতি অভিজিৎ গঙ্গোপাধ্যায়। অনিয়ম সংক্রান্ত বারবার অভিযোগ এসএসসির উপর আস্থা রাখতে পারেননি।

আদালতকে এসএসসি জানিয়েছিল, গ্রুপ ডি নিয়োগের ক্ষেত্রে তাদের তরফে কোনও রেকমেন্ড লেটার বোর্ডকে দেওয়া হয়নি।অথচ এদিন মাধ্যমিক বোর্ড দাবি করে, তারা রেকমেন্ডেশন লেটার এসএসসির কাছ থেকেই পেয়েছে। এই চাপানউতরের জেরে আদালত জানায় অনুসন্ধানের প্রয়োজন রয়েছে।

আরও পড়ুন – ‘ত্রিপুরায় হিংসা হবে না’, আশ্বস্ত করলেন অমিত শাহ, স্বরাষ্ট্রমন্ত্রীর কথায় ভরসা নেই তৃণমূলের

হাইকোর্ট জানিয়েছে, মধ্য শিক্ষা বোর্ড হলফনামা দিয়ে জানিয়েছে, রেকমেন্ডেশন লেটারে এসএসসি চেয়ারম্যানের সই রয়েছে। অন্য দিকে, এসএসসির তরফে অভিযোগ অস্বীকার করা হলে, আদালতের প্রশ্ন, তা হলে চেয়ারম্যানের সই এল কোথা থেকে ? কে এই ব্যক্তি যিনি নিয়োগের লেটারে সই করেছেন? সিবিআইকে এরই উত্তর খুঁজে হাইকোর্টকে জানাতে হবে।