Kolkata HC on Group D: গ্রুপ ডি নিয়োগ মামলায় সিবিআই অনুসন্ধানে আরও তিন সপ্তাহ স্থগিতাদেশ

কলকাতা টিভি ওয়েব ডেস্ক: স্কুল সার্ভিস কমিশনের (Staff of the school Service Commission) গ্রুপ ডি কর্মী নিয়োগ (Kolkata HC on Group D) দুর্নীতিতে সিবিআই (CBI) অনুসন্ধানে স্থগিতাদেশের মেয়াদ বাড়াল হাইকোর্ট (Calcutta High Court)। সিবিআই অনুসন্ধানের উপর স্থগিতাদেশ আরও তিন সপ্তাহ জারি থাকবে বলে জানাল হাইকোর্ট। আদালতের নির্দেশ, বিচারবিভাগীয় অনুসন্ধান কমিটি আপাতত গ্রুপ ডি নিয়োগ দুর্নীতির তদন্ত করবে। স্কুল সার্ভিস কমিশনকে (School Service Commission) দু’দিনের মধ্যে নিয়োগ তালিকা সহ যাবতীয় নথি তুলে দিতে হবে অনুসন্ধান কমিটির হাতে। দু’ সপ্তাহ পর অনুসন্ধান কমিটি তাদের  কজের অগ্রগতি নিয়ে আদালতকে বিস্তারিত বিবরণ জানাবে। বিচারপতি হরিশ ট্যান্ডন এবং বিচারপতি রবীন্দ্রনাথ সামন্তের ডিভিশন বেঞ্চে এই মামলা চলছে।

স্কুল সার্ভিস কমিশনের আইনজীবী সওয়াল শুনে তীব্র ভর্ৎসনা করে ডিভিশন বেঞ্চ। বিচারপতি ট্যান্ডন বলেন, এমন একটা মামলার বিচার চলছে এখানে, যেখানে সরকারি দুটি সংস্থা একে অপরের বিরুদ্ধে অভিযোগের আঙুল তুলছে। মধ্য শিক্ষা পর্ষদ বলছে, আমরা নিয়োগের সুপারিশ করিনি, কমিশন বলছে, সুপারিশ আমাদের নয়। বিচারপতির প্রশ্ন, তাহলে সুপারিশ করল কে? নিয়োগের এমন অনিয়ম দেখে আদালত নীরব দর্শক হয়ে বসে থাকতে পারে না, পর্যবেক্ষণ বিচারপতি ট্যান্ডনের। আদালত আরও বলে যাবতীয় কাজের জন্য কমিশনকে জবাবদিহি করতে হবে।

মামলাকারীদের আইনজীবী বিকাশ ভট্টাচার্য বলেন,  স্কুল সার্ভিস কমিশন সুপারিশ পত্র দেয়নি বলে দাবি করছে। তাহলে সংশ্লিষ্ট ব্যক্তিরা চাকরি পেলেন কোথা থেকে? কমিশনের আইনজীবী কিশোর দত্ত বলেন, কোনও রকমে ডিজিটাল সইয়ের অপব্যবহার  হয়ে গিয়েছে। বিচারপতি ট্যান্ডন জানতে চান, কীভাবে এই অপব্যবহার সম্ভব। তাঁর আরও মন্তব্য, এটাকে কি গভীর ষড়যন্ত্র বলা যায়না ? দুপক্ষের দীর্ঘ সওয়ালের পর ডিভিশন বেঞ্চ  সিবিআই অনুসন্ধানের উপর আরও তিন সপ্তাহ স্থগিতাদেশের মেয়াদ বাড়িয়ে দেয়।

আরও পড়ুন WB Civic Polls: পুরভোটে কেন্দ্রীয় বাহিনী, হাইকোর্টের রায়কে চ্যালেঞ্জ জানিয়ে সুপ্রিম কোর্টে বিজেপি