এসএসসি গ্রুপ ডি দুর্নীতি, সিঙ্গল বেঞ্চের রায়কে চ্যালেঞ্জ জানাতে চলেছে রাজ্য

কলকাতা: স্কুল সার্ভিস কমিশনের গ্রুপ ডি-র (SSC Group D Recruitment case)  নিয়োগে দুর্নীতি মামলায় সিঙ্গল বেঞ্চের রায়কে চ্যালেঞ্জ জানিয়ে হাই কোর্টের ডিভিশন বেঞ্চে যেতে চলেছে রাজ্য। মঙ্গলবার এই বিষয়ে হাই কোর্টের দৃষ্টি আকর্ষণ করে ডিভিশন বেঞ্চে (SSC Calcutta High Court) যাওয়ার অনুমতি চাইবে রাজ্য। কার সুপারিশে গ্রুপ ডি পদে ৫০০ জনের নিয়োগ হয়েছে, তা নিয়ে এসএসসি ও মধ্যশিক্ষা পর্ষদের চাপানউতরের জেরে সোমবার সিবিআইকে (SSC CBI)  তা অনুসন্ধানের ভার দেন সিঙ্গল বেঞ্চের বিচারপতি অভিজিৎ গঙ্গোপাধ্যায়।

গ্রুপ ডি কর্মী নিয়োগে অনিয়মের অভিযোগ উঠেছে এসএসসির বিরুদ্ধে৷ এই মামলার শুনানিতে স্কুল সার্ভিস কমিশনকে আগেও ভৎর্সনা করেছেন কলকাতা হাইকোর্টের বিচারপতি অভিজিৎ গঙ্গোপাধ্যায়৷সোমবারও এই মামলার শুনানি ছিল।

এদিন এসএসসি-র গ্রুপ ডি নিয়োগ সংক্রান্ত মামলার রায়ে বিচারপতি জানিয়েছেন, এই নিয়োগ মামলার অনুসন্ধান করবেন সিবিআইয়ের ডিআইজি অথবা জয়েন্ট ডিরেক্টর পদমর্যাদার কোনও আধিকারিক। ২১ ডিসেম্বর মধ্যে অনুসন্ধান রিপোর্ট আদালতে জমা দিতে হবে সিবিআইকে।

আরও পড়ুন – টেট পরীক্ষার ফল প্রকাশের দাবিতে বিক্ষোভ সল্টলেকে

হাইকোর্টের এই রায়ে অসন্তুষ্ট রাজ্য। এই মামলায় সিবিআইকে অনুসন্ধানের ভার দেওয়ার পরেই সিঙ্গল বেঞ্চের রায়কে চ্যালেঞ্জ  জানানোর সিদ্ধান্ত নেয় রাজ্য।